16.6.2023.
HR
Službeni list Europske unije
C 214/31 srijeda, 18. siječnja 2023.
10.
ističe da bi u cilju geopolitičke preobrazbe potrebne kako bi se odgovorilo na trenutačne izazove EU svoju zajedničku vanjsku i sigurnosnu politiku trebao oblikovati na temelju sljedeće četiri mjere: — prilagodbe institucionalnih aranžmana i mehanizama EU-a za donošenje odluka te stvaranja političke volje i jedinstva u području vanjske i sigurnosne politike uvođenjem glasovanja kvalificiranom većinom kako bi se omogućilo rano, preventivno djelovanje i brzi odgovor, — operacionalizacije strateške autonomije i solidarnosti uz istodobno jačanje pristupa Unije multilateralizmu i savezima, smanjenje strateških ovisnosti o nedemokratskim režimima i jačanje otpornosti Unije, — vodeće uloge u jačanju multilateralizma, jačanja i učvršćivanje saveza i partnerstava te izgradnje novih strateških partnerstava za bolji svijet u suradnji s demokratskim partnerima istomišljenicima, uz istodobno rješavanje problema asertivnosti autoritarnih i totalitarnih režima, — jačanja parlamentarne diplomacije kao preventivnog i učinkovitog instrumenta vanjske politike; 11. ističe da zbog svoje ambiciozne predanosti i retorike vanjske politike u području ljudskih prava Unija mora biti dosljedna i predvoditi svojim primjerom; stoga izražava žaljenje zbog činjenice da je u praksi EU i dalje nedosljedan u odnosu na usporedive situacije u području ljudskih prava u svijetu; izražava žaljenje i zbog nazadovanja u području ljudskih prava i vladavine prava u nizu država članica EU-a, što narušava vjerodostojnost Unije; poziva EU i njegove države članice da budu primjer i strogo poštuju ljudska prava; 12. naglašava da bi EU trebao ostati predan kontroli naoružanja i multilateralnim sporazumima o razoružanju i neširenju oružja;
Jačanje institucionalnih aranžmana i mehanizama EU-a za donošenje odluka u području vanjske i sigurnosne politike 13. pozdravlja činjenicu da je brzim i odlučnim odgovorom na rusku vojnu agresiju na Ukrajinu EU pokazala iznimnu razinu jedinstva i odlučnosti; potiče države članice da održe i, prema potrebi, povećaju tu visoku i usklađenu razinu potpore Ukrajini i njezinim građanima u potpunosti u skladu s promjenjivim potrebama Ukrajine i predanošću EU-a neovisnosti, suverenosti i teritorijalnoj cjelovitosti Ukrajine; poziva na istu razinu jedinstva u slučaju napada na naše demokracije ili zajedničke vrijednosti u budućnosti; 14. potiče države članice da zadrže svoje jedinstvo i odlučnost te da nastave s tom dosad nezabilježenom razinom suradnje; naglašava važnost jedinstva i usklađenosti s temeljnim načelima Unije te ističe da je važno očuvati to jedinstvo i nastaviti jačati strateški suverenitet, sigurnost i otpornost EU-a i država članica uspostavom učinkovitijeg sustava donošenja odluka u području ZVSP-a, što bi se moglo postići: (a) što skorijim prelaskom na glasovanje kvalificiranom većinom za odluke u svim područjima ZVSP-a, počevši s prioritetnim područjima u roku od jedne godine, kao što su globalni režim sankcija EU-a u području ljudskih prava (europski Zakon Magnicki) i druga područja vanjske politike, primjenom premošćujućih klauzula predviđenih Ugovorima, uz iznimku uspostave vojnih misija ili operacija s izvršnim mandatom u okviru ZSOP-a, za koje se i dalje mora zahtijevati jednoglasnost; (b) sazivanjem konvencije aktiviranjem postupka revizije Ugovorâ predviđenog člankom 48.
UEU-a, s ciljem da se, među ostalim, u Ugovorima utvrdi glasovanje kvalificiranom većinom za sva pitanja koja se odnose na ZVSP EU-a; (c) nastojanjem da se postigne istinska vojna i obrambena unija koja je interoperabilna i komplementarna u odnosu na NATO savez i koja može djelovati neovisno kada je to potrebno; (d) u očekivanju potpune primjene glasovanja kvalificiranom većinom na odluke koje nemaju vojne ili obrambene implikacije poticanjem konstruktivnog suzdržanog glasanja u skladu s člankom 31. stavkom 1.
UEU-a;